Meirihlutinn í borginni aftur á réttum kili Kjartan Atli Kjartansson skrifar 1. júní 2014 01:54 Samfylkingin er nú aftur orðin stærsti flokkurinn í borginni . Miklar sviptingar eru í tölunum sem birtast frá Reykjavík . Tíu mínútur í tvö las formaður kjörstjórnar upp tölur þegar rúmlega 37 þúsund atkvæði höfðu verið talin . Samkvæmt þeim tölum heldur meirihluti Samfylkingar og Bjartrar framtíðar , en fyrr í kvöld leit út fyrir að meirihlutinn væri fallinn . Samkvæmt tölunum sem lesnar voru upp nú stuttu fyrir klukkan tvö er Framsóknarflokkurinn með 12,2% atkvæða og tvo menn í borgarstjórn . Sjálfstæðisflokkurinn er með 23,3% og fjóra menn inni , en ekki fimm eins og samkvæmt tölunum á undan . Samfylkingin er með 34,6% og sex fulltrúa . Vinstri græn eru með sjö prósent og einn fulltrúa . Píratar eru með 5,1% og ná ekki inni manni . Sama á við um Alþýðufylkinguna sem fær 0,5% og Dögun sem fær 1,5% .